b"\n_START_ARTICLE_\nPaul Gauguin\n_START_SECTION_\n\xc5\xbdivljenje\n_START_PARAGRAPH_\nGauguin, ki se je rodil kot Eug\xc3\xa8ne Henri Paul Gauguin, je bil predstavnik impresionizma ter simbolizma._NEWLINE_Leto po Gauguinovem rojstvu se je njegova dru\xc5\xbeina preselila v Peru. Med potovanjem je o\xc4\x8de umrl in mati je z otrokom na\xc5\xa1la zato\xc4\x8di\xc5\xa1\xc4\x8de pri sorodnikih v Limi. Leta 1855 sta se vrnila v Francijo - v Orleans, kjer je Gauguin med letoma 1859 in 1865 za\xc4\x8del svoje izobra\xc5\xbeevanje. V naslednjih letih je opravljal razna dela na trgovskih ladjah, pri 18 letih od\xc5\xa1el na potovanje okoli sveta in pri 20 letih sodeloval v vojni mornarici kot mornar (matros) na korveti\xc2\xa0\xc2\xbbJerome Napoleon\xc2\xab. Ob vrnitvi v Pariz se je njegovo \xc5\xbeivljenje nenadoma spremenilo, saj je postal uspe\xc5\xa1en in bogat borzni posrednik. Njegov podpornik, Gustave Arosa, premo\xc5\xbeen zbiralec umetnin, mu je predstavil impresioniste. Medtem ko se je med tednom ukvarjal s posli, je svoj prosti \xc4\x8das posve\xc4\x8dal slikanju s Paulom Cezanneom in Camillom Pisarrom, slednji je kasneje postal njegov u\xc4\x8ditelj. 22. novembra 1872 se je poro\xc4\x8dil z Danko Mette Sophie Gad, s katero je imel pet otrok: Emile, Aline, Clovis, Jean-Ren\xc3\xa8 in Pola._NEWLINE_Leta 1884 se je Gauguin s svojo dru\xc5\xbeino preselil v K\xc3\xb8benhavn, kjer je posku\xc5\xa1al nadaljevati svojo kariero pri \xc5\xbeeninih star\xc5\xa1ih, ki so imeli v lasti tekstilski obrat, a brez uspeha. Odlo\xc4\x8dil se je, da bo ves svoj \xc4\x8das posvetil slikanju in se leta 1885 vrnil v Pariz, dru\xc5\xbeino pa za vedno zapustil na Danskem pri \xc5\xbeeninih star\xc5\xa1ih._NEWLINE_Leta 1887 se je prvi\xc4\x8d odpravil na umetni\xc5\xa1ko potovanje in nekaj mesecev pre\xc5\xbeivel v Panami in na Martiniqueu. Domov v Francijo ga je pregnala malarija in rev\xc5\xa1\xc4\x8dina, s seboj pa je prinesel mnogo tam narejenih slik. Od\xc5\xa1el je v tedaj odro\xc4\x8dno Bretanijo in za\xc4\x8del razvijati svoj slog._NEWLINE_V letu 1891 je bil sicer \xc5\xbee uveljavljen a \xc5\xa1e vedno reven, zato je odpotoval na Tahiti, kasneje pa, predvsem zaradi kroni\xc4\x8dnega pomanjkanja finan\xc4\x8dnih sredstev, na Marke\xc5\xa1ke otoke, kjer je pre\xc5\xbeivel ve\xc4\x8dino svojega preostalega \xc5\xbeivljenja in se v Francijo vrnil le enkrat leta 1893. Po dveh letih razo\xc4\x8daranj se je vrnil na Tahiti. Bil je bolan, mu\xc4\x8dila ga je neznana oblika sifilisa, zato je bil ve\xc4\x8dkrat v bolni\xc5\xa1nici. Opravljal je nepomembna dela, udejstvoval se je v lokalni politiki in novinarstvu. Leta 1901 je dokon\xc4\x8dno pobegnil iz civilizacije na Marke\xc5\xa1ke otoke._NEWLINE_Zaradi sr\xc4\x8dnega infarkta je umrl 8. maja 1903. Pokopan je v pokopali\xc5\xa1\xc4\x8du Atuona, na otoku Hiva Oa (Marke\xc5\xa1ki otoki) v Francoski Polineziji). Nedale\xc4\x8d stran je pokopan belgijsko-francoski \xc5\xa1ansonjer Jacques Brel.\n_START_SECTION_\nDelo\n_START_PARAGRAPH_\nPreden je na\xc5\xa1el svoj slog je slikal je v slogu impresionizma, ki je bilo tedaj v veljavi in so ga u\xc4\x8dili njegovi prijatelji in u\xc4\x8ditelji, kot Camille Pissarro. Njegove slike iz tega \xc4\x8dasa ka\xc5\xbeejo zna\xc4\x8dilnosti tega sloga (zabrisane oblike in tehnike, razli\xc4\x8dne \xc4\x8diste barve s \xc5\xa1tevilnimi majhnimi potegljaji s \xc4\x8dopi\xc4\x8dem). najraje je slikal pokrajine. Edini Gauguinov akt iz tega obdobja je Suzanne in je posledica ob\xc4\x8dudovanja slikarja Edgarja Degasa._NEWLINE_Po potovanju na Karibe leta 1888 je Gauguin za\xc4\x8del razvijati nov in neodvisen slog. Leta 1891 je \xc5\xbee pokazal svoj \xe2\x80\x8b\xe2\x80\x8bvizualni jezik, ki ga ni spremenil do konca svojega \xc5\xbeivljenja. Njegove slike so polne \xc4\x8dustev in razmi\xc5\xa1ljanj. V pismu svojemu prijatelju Schuffeneckerju 14. avgusta 1888 je zapisal:\xc2\xa0\xc2\xbbNe slikaj preve\xc4\x8d podobno naravi. Umetni\xc5\xa1ko delo je abstrakcija. Vzemi iz narave, potem razmi\xc5\xa1ljaj in sanjaj o njej.\xc2\xab\xc2\xa0V literaturi tak slog pogosto imenujejo postimpresionizem, tudi kot sintetizem, simbolizem ali primitivizem. Da bi pove\xc4\x8dal u\xc4\x8dinek svojih slik, Gauguin uporablja poenostavitve. Poenostavi obliko ljudi in stvari. Njegove barve niso nujno odraz tistih v naravi (roza pla\xc5\xbea, turkizno zeleno morje, rumen pes,...) \xc5\xa1e posebej to velja za njegove slike iz Ju\xc5\xbenih morij, kjer uporablja zelo svetle ali kontrastne barve. Njegove slike so s\xc4\x8dasoma postale mo\xc4\x8dno dvodimenzionalne in so imele zato le dekorativen u\xc4\x8dinek._NEWLINE_Kot njegovega prijatelja Vincenta Van Gogha, s katerim je v Arlesu slikal devet tednov, je tudi Paula Gauguina mu\xc4\x8dila depresija in enkrat je poskusil samomor. Impresionizem ga je razo\xc4\x8daral - menil je, da je tradicionalno evropsko slikarstvo postalo preve\xc4\x8d posnemovalno in mu je primanjkovala globina ter simbolizem. Nasprotno sta se mu zdeli afri\xc5\xa1ka in azijska umetnost polni misti\xc4\x8dnega simbolizma in energije. V njegovih slikah iz tistega obdobja so oblike prikazane kot obse\xc5\xbene ploskve bogate barve, obrobljene z zavitimi \xc4\x8drtami._NEWLINE_Gauguinovo slikanje je bilo odprto za razli\xc4\x8dne vplive. Na svojih potovanjih v Ju\xc5\xbenem morju je zbral obse\xc5\xbeno zbirko reprodukcij umetni\xc5\xa1kih del in umetni\xc5\xa1kih razglednic, katerih motive je uporabljal v svojih slikah. Taka je na primer podoba \xc5\xbeenske na sliki La Orana Maria (Zdrava Marija)(1891), ki jo pripisujejo stenskemu reliefu templjskega kompleksa Borobudur na Javi._NEWLINE_Tematika na Gauguinovih slikah je preprosta in najpogosteje odra\xc5\xbea enostavno \xc5\xbeivljenje. \xc4\x8ceprav je dolgo \xc5\xbeivel v Parizu, ni slikal mestnega \xc5\xbeivljenja. Raje je imel Bretanijo in kasneje tropske kraje. Najbolj je seveda posznan po svojih slikah z motivi iz Ju\xc5\xbenega morja. S svojimi svetlimi barvami, bujnim zelenjem, barvito in pomanjkljivo oble\xc4\x8denimi ljudmi, je prikazoval eksoti\xc4\x8dni raj, ki ga je sanjal kot slikar, a zaman iskal v\xc5\xbeivljenju. Cela vrsta slik pri\xc4\x8da o tem, da se je Gauguin ukvarjal tudi z vpra\xc5\xa1anji vere in teozofije. O tem govorijo slike Boj Jakoba z angelom (1888), Duh umrlega, pazi! (1892), Bo\xc5\xbeji Sin (1896), Od kod prihajamo? Kdo smo? Kam gremo? (1897)._NEWLINE_Potem, ko se je razo\xc4\x8daran umaknil iz impresionizma je navdih na\xc5\xa1el pri bujnem na\xc4\x8dinu \xc5\xbeivljenja na Tahitiju, kjer so nastale umetnine, kot so \xc5\xbdenski na obre\xc5\xbeju (1891; poimenovana tudi \xc5\xbdenske Tahitija), Bretonske delavke (1894), Arearea (Radost) (1892), Spravilo morskih halog (1889), Nirvana (1890)..._NEWLINE_Njegove znamenite Bretonske delavke so nastale po navdihu Tahitija, kot vrelca \xc5\xbeivljenja in prostosti. Dela, polna skoraj religioznega simbolizma in so\xc4\x8dutja do oto\xc5\xa1kih domorodcev, je Gauguin po\xc5\xa1iljal naprodaj v Pariz._NEWLINE_Paul Gauguin se je ob\xc4\x8dasno ukvarjal tudi s keramiko in lesenimi rezbarijami. Pozimi leta 1886/87, ki ga je pre\xc5\xbeivel v Parizu, je pod vodstvom prijatelja keramika izdel skulpture in posode iz gline. Navdih je na\xc5\xa1el v pododah, ki jih je sre\xc4\x8dal kot otrok v Peruju. Med bivanjem v Ju\xc5\xbenem morju je izdeloval lesene reliefe in kipe z lokalno motiviko.\n_START_SECTION_\nLiteratura in film\n_START_PARAGRAPH_\nPaul Gauguin je avtor knjig: The Intimate Journals in Noa-Noa: Voyage to Tahiti, Six Gauguin Paintings Cards ter Gauguin's Intimate Journals._NEWLINE_Leta 1919 je W. Somerset Maugham napisal roman The Moon and Sixpence o borznem posredniku, ki zapusti svojo dru\xc5\xbeino, da se lahko posveti izklju\xc4\x8dno slikarstvu, in na koncu umre na Tahitiju._NEWLINE_Perujski pisatelj Mario Vargas Llosa Paradise je leta 2003 objavil dvojno biografijo francoske socialistke in feministke Flore Tristan in vnuka Paula Gauguina._NEWLINE_Celove\xc4\x8derni film Gauguin, le loup dans le soleil, Danska, Francija 1985-1986, 87 min, ki ga je re\xc5\xbeiral Henning Carlsen, z Donaldom Sutherlandom kot Gauguinom in Maxom von Sydowom kot Augustom Strindbergom."